《大暑新居纳凉和小子韵》
宋代·葛胜仲

至后金柔伏日三，旱气焚宣势如惔。火井涌沸烟生岚，鹤发遗老素未谙。

我居濒泽深眈眈，修廊飞庑贤僧庵。薰然好风来自南，如甘露门开瞿昙。

如客怀冰吐清谈，有亭自雨临深潭。不假凉草生毵毵，天日炎赫反所贪。

我穷储无石与甔，枵然饥腹空婪酣。后皇矜怜百不堪，免使熟烂聊包涵。

王城衮衮穿朝衫，跨马挥汗流朱蓝。独逃靡盬侍鱼泔，坐享逸乐扪心惭。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。